Fi żminijiet bħal dawn, tibda tbatti l-qilla tax-xemx u jibda jiffriska t-temp, u bosta minna l-hena tagħna nerħulha lejn il-kampanja bil-għan li naqtgħu xi ftit jew wisq mir-rutina mgħaġġla ta’ kuljum u fl-istess waqt ingawdu l-pajsaġġ Malti u Għawdxi. U, xi kultant, tiġi dahrek mal-ħajt hekk kif int u miexi jaf issib ma’ wiċċek xi tabella li żżommok milli tidħol f’żona partikolari. Liema tabella, taf toħloq element ta’ frustrazzjoni fost dawk li jħobbu jiffrekwentaw postijiet bħal dawn. Ingram Bondin, il-President tal-assoċjazzjoni Ramblers, qal li mhux l-ewwel darba li wħud mill-membri tal-assoċjazzjoni ma jkunux jistgħu jaċċessaw partijiet tal-kampanja fil-mixjiet tagħhom. Il-President tal-assoċjazzjoni żied jgħid li dan il-passatemp jista’ jsir aħjar billi jinżamm bilanċ mad-dritt tas-sidien tal-artijiet li jgawdu l-proprjetajiet tagħhom. Ingram Bondin ġibed l-attenzjoni għall-fatt li l-pajsaġġ, fl-aħħar mill-aħħar, huwa parti mill-wirt nazzjonali tagħna. B’hekk, għandu jitħalla jitgawda mill-pubbliku, mingħajr xkiel. Huwa ssuġġerixxa li nimxu bħall-Iskozja, jew kif isir fil-pajjiżi Nordiċi. Ara kif fil-filmat t’hawn taħt.